ቀጣዩ የመኖርያ ቤቶች ግንባታ በኅብረት ሥራ ማኅበራት እንደሚሆን መንግሥት አስታወቀ
መንግሥት በሚቀጥሉት ዓመታት የመኖርያ ቤቶች አቅርቦት ዋነኛ ፕሮግራም በኅብረት ሥራ ማኅበራት ላይ ያተኮረ እንደሚሆን አስታወቀ፡፡የከተማ ልማትና ቤቶች ሚኒስቴር የመኖርያ ቤቶችና ልማት አስተዳደር ቢሮ ኃላፊ አቶ ታደሰ ገብረ ጊዮርጊስ እንደገለጹት፣ በቀጣይ የመንግሥት የጋራ መኖርያ ቤቶች አቅርቦት በጣም በዝቅተኛ ደረጃ ለሚገኙ የኅብረተሰብ ክፍሎች ብቻ ይሆናል፡፡መንግሥት በሐምሌ 2005 ዓ.ም. ይፋ ካደረጋቸው አራት የመኖርያ ቤት ፕሮግራሞች አንዱ የመኖርያ ቤት ኅብረት ሥራ ማኅበራት ነበር፡፡ ይህንን የኅብረት ሥራ ማኅበራት ፕሮግራም ተግባራዊ ለማድረግ ሚኒስቴሩ ካወጣው ደንብና መመርያ በመነሳት፣ ክልሎችና ሁለቱ የከተማ አስተዳደሮች የራሳቸውን ደንብና መመርያ አውጥተዋል፡፡ሚኒስቴሩ ባካሄደው ግምገማ ትግራይና አማራ ክልሎች ጥሩ የሥራ አፈጻጸም አሳይተዋል፡፡ በተለይ በትግራይ ክልል ቤት ለመሥራት በኅብረት ሥራ ማኅበራት የተደራጁ ሰዎች ለግንባታው የሚሆነውን ወጪ በብድር እንዲያገኙ ተደርጓል፡፡አቶ ታደሰ እንደገለጹት ይህ ጥሩ ተሞክሮ ተደርጎ ተወስዷል፡፡ በአዲስ አበባ ከተማ ብዙ ቤት ሠሪዎች ወደ ማኅበራት መግባት ያልቻሉት፣ በኅብረት ሥራ ማኅበር ተደራጅተው ቤት ለመገንባት የሚፈልጉ ዜጎች ሲደራጁ ለቤቱ ግንባታ የሚውለውን ገንዘብ 50 በመቶ ቅድሚያ፣ የግንባታ ፈቃድ ሲያወጡ ደግሞ ቀሪውን ገንዘብ ወደ ዝግ ሒሳብ እንዲያስገቡ የሚያስገድድ መመርያ በመኖሩ ነው፡፡የአዲስ አበባ ከተማ አስተዳደር ይህንን አሠራር በማስተካከል ቤት ሠሪ ማኅበራት ከከተማው የማይክሮ ፋይናንስ ተቋም ብድር ማመቻቸቱን አቶ ታደሰ አመልክተዋል፡፡የመኖርያ ቤቶች ግንባታ በመንግሥት ላይ ከፍተኛ የፋይናንስ ጫና እያሳደረ መሆኑ ሲገለጽ ቆይቷል፡፡ በአሁኑ ወቅት ተመዝግበው የሚጠባበቁ ዜጎች ዕጣ ፈንታ ግልጽ ባይሆንም፣ ዜጎች የራሳቸውን መኖርያ ቤት የሚገነቡበት አማራጭ መቅረቡና ለዚህም የሚሆን ፋይናንስ መመቻቸቱ ጠቀሜታ እንደሚኖረው ተገልጿል፡፡ 